На 21 май Димитър Воев щеше да навърши 50 години. Няколко събития, посветени на юбилея, заслужават внимание. Първото от тях е изложбата „Само двама„:

Фотографът Нели Недева – Воева, художникът Албена Баева и музикалният продуцент Иво Христов ви канят на 21-и май от 20:00 часа на откриването на изложбата “Само двама” в студио Suspacious на улица “6-и септември” №13 в София.

Поводът е 50-ият рожден ден на Воев – поет, композитор и музикант, основател на култовата дарк-уейв група “Нова генерация”.

“Само двама” е изложба, която използва архивен видео-материал, малко известни интервюта, ръкописи и фотографии – като изходна точка, за създаването на една лична среща с Воев.

„Архивите оживяват чрез интерактивните инсталации на Албена Баева, фотографиите на Нели Недева – Воева скъсяват дистанцията на времето. Зрител и поет застават един срещу друг, двама участници и една история за време, което е отминало, но не съвсем...“

Изложбата може да видите само за 4 дни – на 21-и, 22-и, 23-и и 25-и май.

Вечерта на 21-ви май 2015 г. в Нов Берлин пък ще има концерт на уейв групата „Пролетарии„ и дарк-парти с много музика на Нова Генерация, Кале, Ревю и други подобни с dj Gothprince. Входът е свободен.

